Luettelo ilmailuaiheisista elokuvista

Ilmailuaiheisia elokuvia ovat elokuvat, joissa lentäminen, lentokoneet tai helikopterit ovat juonen kannalta merkittävässä roolissa. Useat näistä ovat sotaelokuvia tai kertovat ilmailun historiasta.

Lentokoneen erikoisrooli
Useissa elokuvissa lentokoneella on erityisasema. Esimerkiksi Casablancassa lentokone on väylä natsi-Saksan hallitsemasta Marokosta vapauteen elokuvan alusta loppuun. Noin 50 vuotta myöhemmin Steven Spielberg toi North American P-51 Mustang -hävittäjälentokoneen vapauden symboliksi Auringon valtakunnassa.

Monissa 1970-luvun jännityselokuvissa esimerkiksi tappajan saapuminen paikalle kuvataan häntä kuljettavan matkustajalentokoneen laskuna; esimerkiksi Charles Bronson Puhelin-elokuvassa. Myöhemmin matkustajalentokone on tullut etäisten ihmisten yhteenvieväksi elementiksi. 

Totalitarismin valvonta- ja rangaistusaspektia edustaa usein helikopteri (esimerkiksi Kirotut tai Salaliittoteoria). 

Alfred Hitchcockin elokuvassa Vaarallinen romanssi Cary Grantin esittämä mainosmies joutuu vakoilupeliin ja murhayrityksen kohteeksi keskellä autiota viljapeltoa – murhaa yritetään lannoituslentokoneella, myrkkyruiskutuksella ja konekiväärillä ampumalla. Myös Englantilaisessa potilaassa lentokoneella pyritään selvittämään ihmissuhdeongelmia väkivallan keinoin. 

Ilmestyskirja. Nyt. -elokuvassa helikoptereiden hyökkäys Richard Wagnerin Valkyyrioiden ratsastuksen musiikin siivittämänä symboloi Vietnamin sodan teknologista luonnetta.

James Bond -elokuvissa brittiagentti osoittaa ylivertaiset kykynsä myös erilaisia lentokoneita ohjaamalla. Tosi valheita -jännitysparodia tuo vielä salaisemman agentin osaamiseen Harrier-hävittäjäpommittajan.

Aakkosellinen lista

Alla olevassa epätäydellisessä listassa on elokuvia, joissa lentäminen on olennaisesti elokuvan juonen pääosaa rikos-, sota- tai rakkausteeman ohella. 

 1941 – Anteeksi, missä on Hollywood? (1941, 1979) on Steven Spielbergin ohjaama komedia Yhdysvaltain liittymisestä toiseen maailmansotaan. Pääosassa on John Belushi, jonka esittämä yksityissotilas lentää omalla Curtis Kittyhawk -hävittäjällään kohti Kaliforniaa.
 Aavikkolento (The Flight of the Phoenix, 1965) on Robert Aldrichin ohjaama seikkailuelokuva, jossa James Stewart esittää Saharaan pakkolaskun tehnyttä lentäjää. Matkustajat ja miehistö pyrkivät alun lamaannuksen jälkeen pelastautumaan autiomaasta. Tilanne on kuvattu tapahtumaan 1950-luvulla tai 1960-luvun alussa. Koneen väki pyrkii korjaamaan lentokoneen toisen maailmansodan käyneen saksalaisen insinöörin ohjauksessa. Saksalaisten de-natsifiointi katsojien mielessä onkin elokuvan varsinaista teemaa. Muissa elokuvan pääosissa ovat Richard Attenborough, Peter Finch, Hardy Krüger ja Ernest Borgnine.
 Air America (1990) on Roger Spottiswooden ohjaama toimintakomedia, jossa CIA-lentäjät ovat toiminnassa Vietnamissa. Operaatio todetaan moraalisesti mädäksi, mutta lentäjät todetaan reiluiksi – he toimivat vain käskyjen mukaan palkkaa vastaan.
 The Air Circus (1928) -elokuvan ohjaaja Howard Hawks oli nuoruudessaan kiinnostunut lentämisestä. Useat hänen ystävänsä kuolivat lento-onnettomuuksissa.  
 Air Force One (1997) on Wolfgang Petersenin ohjaama toimintaelokuva, jossa entinen sotilaslentäjä (Harrison Ford) toimii Yhdysvaltain presidenttinä kaapatussa matkustajakoneessaan (Air Force One). Elokuvan esikuvana on ollut muun muassa Executive Decision -elokuva vuodelta 1996. 
 Avaruuksien aave (The Sound Barrier, 1952) on David Leanin ohjaama elokuva, jokan sai monet virheellisesti uskomaan, että englantilaiset – erityisesti Geoffrey de Havilland – rikkoivat ensimmäisenä äänivallin. 
 Capricorn yksi (Capricorn One, 1978) on Peter Hyamsin ohjaama elokuva, jonka pääteema on lavastettu NASA:n miehitetty avaruuslento. Helikopterin ja kaksitason välinen takaa-ajo on lainaa lännenelokuvista. 
 Delta Force (The Delta Force, 1986) on Menahem Golanin ohjaama toimintaelokuva, jossa erikoisjoukot vapauttavat kaapatun yhdysvaltalaisen lentokoneen. Tarina perustuu useisiin halpiselokuviin 1970-luvun lopussa, jotka yrittivät kertoa Israelin iskusta Entebbeen.
 Lentäjäprikaati (Devil Dogs of the Air, 1935) on Lloyd Baconin ohjaama elokuva, jossa James Cagney esittää lentoupseeria. 
 Ei ruumiita makuuhuoneeseen (1959) on Aarne Tarkaksen ohjaama jännityselokuva, jossa entiset suomalaiset upseerit ja nykyiset yksityisetsivät selvittävät salakuljetusrikosta. Suomalaisen Kar-Air-lentoyhtiön lomamatkalennot Malagaan ja Kanariansaarille ovat elokuvassa niin merkittävässä roolissa, että elokuva sisältää lentoyhtiön lomamatkailun sissimainontaa tai piilomainontaa. Lentoaika Espanjaan oli tuolloin kolme kertaa pidempi kuin nykyään.
 Ensi voitto (In Harm’s Way, 1965) on Otto Premingerin ohjaama sotaelokuva, jonka pääosassa esiintyy John Wayne. Elokuva kertoo laivaston ilmasodasta Tyynellämerellä. 
 Firefox (1982) on Clint Eastwoodin elokuva, jossa entinen Vietnamin sodan lentoupseeri kaappaa Neuvostoliiton uusimman hävittäjän, jota voi ohjata vain lentäjä, joka ajattelee venäjäksi. Elokuvan idean taustalla on ollut Neuvostoliiton 1980-luvulla käyttöönottama hävittäjälentäjien kypärä, jonka avulla pystyi lukitsemaan viholliskoneen asejärjestelmien maaliksi kääntämällä katseen sitä kohden ilman oman koneen lentoradan muuttamista. Yhdysvaltain maavoimien taisteluhelikopterilentäjille tuli käyttöön vastaava kypärä noin kymmenen vuotta myöhemmin. 
 Flyboys (2006) on Tony Billin ohjaama sotadraama, joka kertoo ensimmäiseen maailmansotaan vapaaehtoisesti osallistuvista yhdysvaltalaisista lentäjistä.
 The Flyboys (2008) on Rocco DeVilliersin ohjaama seikkailuelokuva kahdesta nuoresta pojasta.
 Hei, me lennetään! (Airplane!, 1980) on Jim Abrahamsin, David Zuckerin ja Jerry Zuckerin ohjaama elokuva, jonka pääosassa esiintyy Leslie Nielsen. Elokuva parodioi Kiitorata-elokuvaa. 
 Hei! Pois tieltä! (Sky Devils, 1932)
 Hindenburg (The Hindenburg, 1975) on Robert Wisen ohjaama elokuva Hindenburg-ilmalaivasta ja sille vuonna 1937 tapahtuneesta tuhoisasta onnettomuudesta. 
 Hornan enkelit (Hell’s Angels, 1930) on Howard Hughesin ohjaama sotaelokuva. Lentokohtauksissa esiintyy muun muassa ensimmäisen maailmansodan hävittäjä-ässä Ernst Udet, joka hieman myöhemmin oli Luftwaffen teknillinen päällikkö. 
 Huimapäät ilmassa (Cloud Dancer, 1980) on Barry Brownin ohjaama tarina taitolentäjästä ja hänen ihmissuhdeongelmistaan.
 Hurja mieheni (The Wings of Eagles, 1957) on John Fordin ohjaama draamaelokuva Tyynenmeren sodasta. Pääosassa esiintyy John Wayne.
 Hyppy ikuisuuteen (The Gypsy Moths, 1969) on John Frankenheimerin ohjaama draamaelokuva, jonka pääosassa esiintyy Burt Lancaster. Ryhmä näytöslaskuvarjohyppääjiä hyppää kerta toisensa jälkeen eri kaupungeissa ja yrittää selvittää asioitaan. Elokuva kertoo laskuvarjohyppytarinallaan, että lähiöelämä kuitenkin antaa ihmiselle enemmän kuin jännittävä kiertolaisuus.
 Flight of the Phoenix – Aavikkolento (Flight of the Phoenix, 2004) on uudelleenfilmatisointi vuoden 1965 elokuvasta. Lentokone putoaa Mongolian aavikolle.
 Ilma on kohtalomme (Air Force, 1943) on Howard Hawksin ohjaama elokuva.
 Ilmarosvot (Air Mail, 1925) on John Fordin ohjaama seikkailuelokuva. 
 Ilmojen kiitäjät (Strategic Air Command, 1954) on Anthony Mannin ohjaama kylmän sodan ballististen ohjusten ja ydinasekoneiden valmistuksen huippuaikaan liittyvä propagandaelokuva, SAC:n mainostamiseksi yhdysvaltalaisille. Pääosassa esiintyy James Stewart, joka on itsekin toiminut pommituslentäjänä toisessa maailmansodassa. 
 Ilmojen kotkat (Twelve O’Clock High, 1949) on Henry Kingin ohjaama sotaelokuva, jonka pääosassa esiintyy Gregory Peck.
 Ilmojen valtiaat (Sky Pirates, 1986) on Colin Egglestonin ohjaama seikkailuelokuva, jonka pääosassa esiintyy John Hargreaves. Tapahtumat sijoittuvat vuoteen 1945 Australiaan ja Tyynellemerelle. Esiintyviä lentokoneita ovat Mustang-hävittäjä, Mitchell-pommikone, Dakota-kuljetuskone ja Widgeon-lentovene. Mukana yli viiden minuutin aito ilmassa kuvattu siivelläkävelykohtaus.
 Ilmojen ässät (Aces High, 1976) on Jack Goldin ohjaama sotaelokuva, jonka pääosassa esiintyy Malcolm McDowell. Elokuva on kertomus ensimmäiseen maailmansotaan joutuvasta englantilaisesta hävittäjälentäjästä. Tekoajankohtansa mukaisesti se oli pasifistinen elokuva.
 Independence day – Maailmojen sota (Independence Day, 1996) on Roland Emmerichin ohjaama katastrofielokuva, jossa yhdysvaltalaiset sotilaslentäjät (mukaan lukien presidentti, joka oli entinen hävittäjälentäjä) kukistavat ufojen hyökkäyksen Maahan.
 Jättiläinen taivaalla (Airport 1975) on Jack Smightin ohjaama katastrofielokuva. Näyttelijöinä ovat muun muassa Charlton Heston ja Helen Reddy laulavana nunnana. Jumbo törmää pienkoneeseen ja jää ilman lentäjiä. 
 Kaappari (2013) on Aleksi Mäkelän ohjaama elokuva vuoden 1978 Oulun lentokonekaappaukseen.
 Kaappaus Bermudan kolmiossa (Airport ’77, 1977) on Jerry Jamesonin ohjaama lentokenttäaiheinen katastrofielokuva, jonka pääosassa on James Stewart. 
 Kiitorata (Airport, 1970) on George Seatonin ohjaama, Arthur Haileyn romaanin pohjalta tehty elokuva talousvaikeuksista kärsivästä lentoyhtiöstä. Yhtiön ja sen ihmisten tilanne kärjistyy yhden lennon ongelmiin.
 Korkein voitto (1929) on Carl von Haartmanin ohjaama vakoilijatarina. Elokuvaa kuvattiin muun muassa Suomenlinnassa. Mukana on Ilmavoimien Caudron-kaksitaso. Von Haartman oli aikoinaan palvellut Suomen ilmavoimissa ja toimi Hollywoodissa sotilasasiantuntijana useissa elokuvissa.
 Kotkan lento (Ingenjör Andrées luftfärd, 1982) on Jan Troellin ohjaama draamaelokuva, joka kertoo ruotsalaisten naparetkeilijöiden tuhoon tuomitusta kuumailmapallomatkasta Pohjoisnavalle 1890-luvulla. Pääosassa esiintyy Max von Sydow.
 Kuolemanlentäjät (Ceiling Zero, 1936) on Howard Hawksin ohjaama seikkailu-/draamaelokuva, jossa James Cagney esittää postilentäjää aikana, kun radiosuunnistus oli kehitteillä. 
 Leikkikalugangsteri (1969) on Ere Kokkosen ohjaama elokuva, jonka pääosassa esiintyy Spede Pasanen. Elokuvan alkutekstien alla juoksee kohtaus, jossa päähenkilö lentää autogirolla ja tekstien loputtua laskee tehtaan pihalle. Kohtauksessa Speden sijaisnäyttelijänä on Jukka Tervamaa, joka oli myös suunnitellut ja rakentanut kyseisen autogiron.
 Lentäjä (The Aviator, 2005) on Martin Scorsesen ohjaama elämäkertaelokuva Howard Hughesista. 
 Lentävät paholaiset (Jet Pilot, 1957) on Josef von Sternbergin ohjaama toimintaelokuva. Päähenkilö hakee venäläisen naisloikkarin ja rakastuu tähän.
 Lentävä tiikeri (Tail of a Tiger, 1984) on Rolf de Heerin ohjaama elokuva, jonka pääosassa esiintyy Grant Navin. Poika ja vanhus kunnostavat yhdessä vanhan Tiger Moth -kaksitason.
 Lentävät tiikerit (Flying Tigers, 1942) on David Millerin ohjaama sotaelokuva. John Wayne esittää kapteeni Jim Gordonia, joka joko oli (tai ei ollut) todellisten Lentävien Tiikereiden jäsen. Tämä yhdysvaltalaisten palkkasotilaiden muodostama lentolaivue kävi yksityistä sotaa Japania vastaan Kiinassa ennen Yhdysvaltain liittymistä toiseen maailmansotaan.
 London Can Take It! (1940) on brittiläinen sotapropagandaelokuva, joka kertoo Lontoon pommituksista englantilaisesta näkökulmasta.
 Matkustaja 57 (Passenger 57, 1992) on Kevin Hooksin ohjaama lentokonekaappauselokuva.
 Meidän poikamme ilmassa – me maassa (1934) on Erkki Karun ohjaama elokuva. 
 Memphis Belle (1990) on Michael Caton-Jonesin ohjaama tositapahtumia kuvaava elokuva toisen maailmansodan Memphis Belle -nimisen Lentävä Linnoitus -pommikoneen miehistöstä, joka suorittaa 25:ttä ja viimeistä pommituslentoaan natsi-Saksaan. 
 Me sotasankarit (Catch-22, 1970) on Mike Nicholsin ohjaama Joseph Hellerin romaaniin perustuva elokuva yhdysvaltalaisista pommituslentäjistä Italiassa.
 Midwayn taistelu (The Battle of Midway, 1976) on Jack Smightin ohjaama historiallisen tarkka kuvaus lentotukialusten ilmasodasta Tyynellämerellä vuonna 1942. Pääosissa esiintyvät muun muassa Glenn Ford, Charlton Heston ja Henry Fonda.
 Muistojen katu (Hanover Street, 1979) on Peter Hyamsin ohjaama sotaelokuva, jossa Harrison Ford esittää toisen maailmansodan aikaista lentäjää ja Lesley-Anne Down tämän rakastajatarta. Lentokohtauksissa käytettiin oikeita B-25-pommikoneita.
 Musta sunnuntai (Black Sunday, 1976) on John Frankenheimerin ohjaama jännityselokuva, jossa terroristit kaappaavat ilmalaivan, täyttävät sen räjähteillä ja uhkaavat hyökätä Super Bowl -jalkapallo-otteluun.
 Myrskylintuja (Captains of the Clouds, 1942) on Michael Curtizin ohjaama sotaelokuva, jossa James Cagney esittää puskapilottia. 
 Niin tapahtui Pariisissa (Reunion in France, 1942) on Jules Dassinin ohjaama sotadraama, jonka pääosissa ovat Joan Crawford, John Wayne ja Philip Dorn.
 Nipponin uljaat kotkat (Moyuru ozora, 1940) kertoo japanilaisista lentäjistä sodassa Kiinassa.
 Nuo mainiot miehet lentävissä koneissaan eli miten lensin Lontoosta Pariisiin 25 tunnissa ja 11 minuutissa (Those Magnificent Men in their Flying Machines, 1965) on Ken Annakinin ohjaama spektaakkelimainen historiakuvaus 1900-luvun alun lentämisestä. Näyttelijöinä muun muassa tunnettu televisiokoomikko Benny Hill.
 Operaatio Foxbat (Foxbat, 1977) on Terence Youngin ohjaama elokuva, jonka pääosassa on Henry Silva. Juoni pohjautuu tapaukseen, jossa neuvostopilotti lensi MiG-25 ”Foxbat” -koneen Japaniin. Lentokohtauksissa on käytetty lisäksi muun muassa japanilaisia Phantom-hävittäjiä.
 Paholaisen enkelit (The Tarnished Angels, 1957) on Douglas Sirkin ohjaama tarina lentäjäsankarin lopusta ja siitä, miten alkoholismin partaalla oleva lehtimies (Rock Hudson) näkee tilanteen ja puuttuu siihen lähes psykoanalyyttisellä otteella. Lentäjän vaimo Laverne (Dorothy Malone) pohtii kenen miehen kimppaan lähteä, hän aikoinaan rakastui 14-vuotiaana ensimmäisen maailmansodan lentäjäkapteeniin propagandajulisteen kuvan perusteella. 16-vuotiaana hän sai miehen käsiinsä valehdellen haluavansa vain laskuvarjohyppääjäksi lentonäytöksiin. 19-vuotiaana syntyi lapsi. Epäonninen rakkaus -kategoriaan kuuluva vakiotarina ja puiseva ja väkinäinen dioalogi on Nobel-palkitun William Faulknerin kirjoittama; tarina ei ole ainoastaan hänen Hollywoodin kuukausipalkkaisena kirjoittajana tekemä vaan peräti romaani.
 Paholaislentäjä (Chain Lightning, 1950) on Stuart Heislerin ohjaama elokuva, jonka pääosassa esiintyy Humphrey Bogart. Elokuva sisältää autenttista sodan aikana kuvattua materiaalia saksalaisen Messerschmitt Me-163 -rakettihävittäjän hyökkäyksestä. Bogart näyttelee entistä sotalentäjää, joka työttömänä saa kutsun juhliin, joissa on aktiivilentäjiä, jotka pelastavat miehen uran, koska ”hän on yksi meistä”. Lopulta Bogartin näyttelemä hahmo koelentää suihkukoneita ja yrittää uutta ennätystä. 
 Paholaislentäjät (Flight of the Intruder, 1990) on John Miliuksen ohjaama elokuva, jonka pääosissa esiintyvät Danny Glover ja Willem Dafoe. Omapäisen lentäjän luvaton Yhdysvaltain laivaston Grumman A-6 -pommikoneen ilma-isku Hanoihin Vietnamin sodassa kostona siitä, että vietnamilaisten käsiaseilla ampuma ilmatorjuntatuli tappoi koneen suunnistajan aiemmalla sotalennolla.
 Paluuta ei ole (The High and the Mighty, 1954) on William A. Wellmanin ohjaama katastrofielokuva, jonka pääosassa esiintyy John Wayne.
 Paluutie katkaistu (No Highway, 1951) on Henry Kosterin ohjaama Nevil Shuten kirjaan perustuva elokuva. Tarinassa Jimmy Stewart esittää lentokoneinsinööriä, joka tietää ilmassa olevan lentokoneen kohta hajoavan metallin väsymisilmiön takia. Muissa pääosissa ovat Marlene Dietrich ja Jack Hawkins. Elokuva perustuu eri roolihenkilöiden muistamiin takaumiin. 
 Pearl Harbor (2001) on Michael Bayn ohjaama sotaelokuva, joka kertoo Japanin ilmahyökkäyksestä Yhdysvaltain sotilastukikohtaan joulukuussa 1941. Ilmataistelut on kuvattu tavanomaista laadukkaammin.
 Pilviin piirretty (Tmavomodrý svět, 2001) on Jan Svĕrákin ohjaama draamaelokuva, joka kertoo vuonna 1939 Britannian kuninkaallisiin ilmavoimiin liittyvistä tšekkiläissotilaista.
 Pilvien sankarit (Dive Bomber, 1941) on Michael Curtizin ohjaama propagandaelokuva. Errol Flynn esittää laivaston ilmailulääkäriä, joka selvittelee tukialuslentäjien ongelmia uuden konetyypin kanssa. Elokuva on tehty ennen Yhdysvaltain liittymistä toiseen maailmansotaan.
 Porco Rosso (1992) on Hayao Miyazakin ohjaama animaatioelokuva, joka sijoittuu 1920-luvulle vesitasojen kulta-aikaan. Päähenkilö on ensimmäisen maailmansodan veteraani, joka on nykyään palkkionmetsästäjä ja jahtaa ilmarosvoja punaisella vesitasollaan.
 Punainen paroni (Der Rote Baron, 2008) on Nikolai Müllerschönin ohjaama sotaelokuva. Elokuva kertoo Manfred von Richthofenin elämästä ja kuolemasta.
 Punainen parooni (Von Richthofen and Brown, 1971) on Roger Cormanin ohjaama sotaelokuva. Elokuva kertoo Manfred von Richthofenin elämästä ja kuolemasta.
 Rautakotka (Iron Eagle, 1986) on Sidney J. Furien ohjaama toimintaelokuva. Teinipoika hakee kahdella F-16-konella tehdyllä iskulla vangitun upseeri-isänsä 1980-luvun Libyan kaltaisesta maasta ja pääseen Yhdysvaltain ilmavoimiin kadetiksi.
 Rautakotka 2 (Iron Eagle II, 1988)
 Rocketeer (1991) on Joe Johnstonin ohjaama seikkailuelokuva, jossa on esillä muun muassa Howard Hughesin Spruce Goose -kuljetuskone, vetytäytteinen ilmalaiva ja 1930-luvun nopeuslentokone. Elokuvan maanpetturi (Timothy Dalton) on Errol Flynnin, jota on epäilty vuosikymmeniä hänen kuolemansa jälkeen vakoilusta natsien hyväksi, kaltainen elokuvatähti.
 Siipien miehet (I Wanted Wings, 1941) on Mitchell Leisenin ohjaama draamaelokuva, jonka pääosassa esiintyy William Holden.
 Snakes on a Plane (2006) on David R. Ellisin ohjaama toimintaelokuva, jonka pääosassa esiintyy Samuel L. Jackson. FBI-agentti saattaa todistajaa matkustajakoneessa, ja salamurhaaja vapauttaa satoja myrkkykäärmeitä matkustamoon saadakseen todistajan hengiltä.
 Sopeutumattomat (The Misfits, 1961) on John Hustonin ohjaama draamelokuva, jonka pääosassa esiintyy Marilyn Monroe. Elokuva sisältää useita lentokohtauksia kaksitasolla, joka ajaa villihevosia ansaan.
 SOS – yritämme pakkolaskua (The Crowded Sky, 1961) on Dana Andrewsin ohjaama elokuva. Laivaston suihkukoneen radio on rikki ja matkustajakoneet ovat törmäyskurssilla. Televisiosarjoja tehnyt ohjaaja rakentaa elokuvan henkilöhahmojen takaumien varaan.
 Stealth – näkymätön uhka (Stealth, 2005) Rob Cohenin ohjaama tieteisfiktiivinen toimintaelokuva. Elokuva kertoo kolmen sotilaslentäjän lentokokemuksista kuvitteellisilla stealth-hävittäjillä. Uhkaksi tulee tietokoneohjattu taistelulentokone EDI.
 Taistelu Englannista (Battle of Britain, 1969) Guy Hamiltonin ohjaama dokumentaarisen tarkka kuvaus Britannian ilmasodasta vuonna 1940.
 Target for Tonight (1941) on brittiläinen sotapropagandaelokuva, joka kuvaa öisen pommituslennon Saksaan.
 Toko-Rin sillat (The Bridges at Toko-Ri, 1954) on Mark Robsonin ohjaama Korean sodasta kertova elokuva. Pääosassa esiintyy William Holden.
 Top Gun – lentäjistä parhaat (Top Gun, 1985) on Tony Scottin ohjaama Pääosassa oli Tom Cruise. Elokuva, joka tosielämässä korjasi Yhdysvaltain laivaston lentäjien vajauksen 1980-luvun puolivälissä toimintaelokuva. Elokuva on eräänlainen jatko Richard Geren Upseeri ja herrasmies -elokuvalle, jossa egoistinen lentoupseeri löytää yhteisöllisyyden.
 Tora! Tora! Tora! (1970) kertoo Tyynenmeren sodan Japanin hyökkäyksestä Pearl Harboriin Hiroshiman ja Nagasakin pommituksiin.
 Tulilinnut (Firebirds, 1990) on David Greenin ohjaama toimintatrilleri. Nicolas Cagen esittämä Jake Preston saa tyyppikoulutuksen AH-64 Apache -helikopteriin, jonka jälkeen hän taistelee Etelä-Amerikan huumekartellia vastaan muun helikopterilaivueen mukana.
 Tuskegeen lentäjät (The Tuskegee Airmen, 1995) on Robert Markowitzin ohjaama historiallinen elokuva Yhdysvaltain ilmavoimien mustien hävittäjälentäjien urotöistä.
 Tuuli nousee (2013) on Hayao Miyazakin ohjaama animaatioelokuva, joka kertoo lentokonesuunnittelija Jirō Horikoshin osittain fiktiivisen elämäntarinan.
 Tyydyttämättömät (The Carpetbaggers, 1964) on Edward Dmytrykin ohjaama elokuva, jonka pääosissa ovat George Peppard, Carroll Baker ja Alan Ladd. Harold Robbinsin kirjoittamassa tarinassa lentokonetehtaan omistajasta on viittauksia Howard Hughesiin. 
 Uhka idästä (By Dawn Early Light, 1990) on Rebecca De Mornay näyttelee pommikone-pilottia, joka lentää Venäjälle ydinsodan uhatessa. Tiettävästi viimeinen Yhdysvaltain ja Neuvostoliiton välistä ydinsotaa esittävä elokuva.
 Vain enkeleillä on siivet (Only Angels Have Wings, 1939) on Howard Hawksin ohjaama draamaelokuva, jonka pääosissa esiintyvät Cary Grant, Jean Arthur ja Rita Hayworth. 
 Valiojoukko (The Right Stuff, 1983) on Philip Kaufmanin ohjaama elokuva, joka perustuu Tom Wolfen kirjaan. Sam Shepard esittää koelentäjä Chuck Yeageriä aikana, jolloin monet pyrkivät lentämisen sijaan NASA:n astronauteiksi.
 Valkoinen helvetti (Island in the Sky, 1953) on William A. Wellmanin ohjaama seikkailu- ja draamaelokuva, jonka pääosassa esiintyy John Wayne. C-47-lentokone putoaa napapiirille toisen maailmansodan aikana.
 Victory Through Air Power (1943) on Walt Disneyn tuottama propagandaelokuva, joka perustuu Aleksandr Prokofjev-Severskin kirjaan. Elokuva tähdentää ilmaherruuden ja pitkän matkan pommikoneiden merkitystä nykyajan sodan ratkaisijoina eli oli douhetismin linjoilla.
 Yhden miehen kapina (The Court-Martial of Billy Mitchell, 1955) on Otto Premingerin ohjaama draamelokuva. Pääosassa esiintyy Gary Cooper kenraali Billy Mitchellin roolissa, joka edistää maavoimien pommituslennostojen asiaa pommittamalla pommitusharjoituksessa maalina olevia laivoja väärällä tavalla ja joutuu sotaoikeuteen. Väärä tapa oli pommittaa laivoja matalalla, joka aikaansai mahdollisuuden osua niihin. Todellisessa sodassa keskiraskas pommikone olisi tuhoutunut laivojen it-tuleen ennen pommin pudotusta, mutta osumilla Michell sai edistettyä pommituslentämisen asiaa. 
 Yksinäinen kotka on (The Spirit of St. Louis, 1957) on Billy Wilderin ohjaama elämäkertaelokuva Charles Augustus ”Slim” Lindberghistä, jota esittää Jimmy Stewart. 
 Yksi silta liikaa (A Bridge Too Far, 1974) on Richard Attenboroughin ohjaama sotaelokuva, joka kertoo liittotuneiden laskuvarjo-operaatio Hollannissa toisen maailmansodan lopulla.
 Yöpommittajat (Appointment in London, 1953) on Philip Leacockin ohjaama sotaelokuva. Dirk Bogarde esittää pommituslaivueen komentajaa Toisessa maailmansodassa.
 Zeppelin – ilmojen jättiläinen (Zeppelin, 1971) on Etienne Périerin ohjaama elokuva. Pääosassa esiintyy Michael York, joka seikkailee ensimmäisen maailmansodan ilmalaivalla.
 Öinen eskaaderi (The Dawn Patrol, 1930) on Howard Hawksin ohjaama ensimmäiseen maailmansotaan perustuva elokuva.

Kirjallisuutta
 Farmer, James H. Celluloid Wings: The Impact of Movies on Aviation. Blue Ridge Summit, Pa.: TAB Books, Inc., 1984.
 Farmer, James H. Broken Wings: Hollywood's Air Crashes. Missoula, Mont.: Pictorial Histories Publishing Company, 1984.
 Pendo, Stephen. Aviation in the Cinema. Metuchen, N.J.: The Scarecrow Press, Inc., 1985.
 Skogsberg, Bertil. Wings on the Screen: A Pictorial History of Air Movies. San Diego: A.S. Barnes & Company, Inc., 1981.
 Wynne, H. Hugh. The Motion Picture Stunt Pilots, and Hollywood's Classic Aviation Movies. Missoula, Mont.: Pictorial Histories Publishing Company, 1987.

Ilmailu
Ilmailuaiheiset elokuvat